સોજિત્રા જૂના બસ સ્ટેન્ડ પાસે વિવિધ ધંધાદારીઓ લારી-ગલ્લા અને પાથરણાં પાથરી રસ્તો બ્લોક કરી દેતા હોય છે. જેથી એસટી બસોને આવવા-જવામાં તકલીફ પડે છે. રાહદારીઓને અવરજવર કરવામાં પણ તકલીફ પડે છે. જૂના બસ સ્ટેન્ડથી ખોડિયાર માતાના મંદિર સુધીના સિંગલ પટ્ટીના માર્ગ ઉપર બંને બાજુમાં લારી-ગલ્લાં અને ખાણીપીણીની લારીઓ ઉભી રાખી રસ્તો બિલકુલ બ્લોક કરી દેવાય છે. જેથી અહીંથી પસાર થવામાં વાહનચાલકોને ભારે તકલીફનો સામનો કરવો પડે છે. બુધવારે સાંજના સુમારે સોજિત્રા નગરના સ્થાનિક મુસ્લિમ યુવાનો અને દેવાતજ ગામના યુવાનો વચ્ચે થયેલી અથડામણ પણ બાઇક ઉભી રાખવાના મુદ્દે થઇ છે. ત્યારે જવાબદાર તંત્ર દ્વારા આ વિસ્તારમાં ગેરકાયદે ઉભા રહેતા લારી-ગલ્લાંવાળાઓને હટાવી રસ્તો ખુલ્લો કરે તેવી નગરજનોની માંગ છે.